33. schôdza NR SR - 5.deň - B. popoludní
Dátum: 2025-04-01
Poslanec: Pollák, Peter (SLOVENSKO)
Druh vystúpenia: Vystúpenie v rozprave

119. Ďakujem pekne. Pri tomto návrhu zákona mi chýba ešte jeden predkladateľ, a to splnomocnenec vlády pre rómske komunity, ktorý od začiatku, odkedy sa začal komunikovať tento návrh zákona, tak stál tak pevne pri ministrovi práce Erikovi Tomášovi a ja ho považujem z tohto pohľadu aj za jedného z predkladateľov, keďže v medzirezortnom pripomienkovom konaní nemal ani jednu výhradu, čiže tento návrh je de facto aj úradu splnomocnenca, resp. splnomocnenca vlády pre rómske komunity, ktorý obhajoval tento návrh zákona, hoci úrad splnomocnenca, konkrétne splnomocnenec vlády pre rómske komunity má obhajovať záujmy Rómov, keďže aj on sám je Róm, ale tým pádom obhajuje stranu HLAS a stranu SMER. Od začiatku návrhu, odkedy začal komunikovať tento návrh Erik Tomáš, tak ja som protestoval proti tomuto návrhu a pingpongovali sme si vlastne nejaké názory. Áno, bol som nositeľom toho, že som povedal, že tento návrh je rasistický, a stojím si za tým, že je tento návrh rasistický, lebo cielene ide po rómskej komunite. A môžme sa tu baviť o tom, že kto každý poberá hmotnú núdzu. Tak strategicky minister Erik Tomáš začal tento návrh komunikovať ešte minulý rok a postupne dávkoval túto tému, dal si urobiť aj taký manipulatívny prieskum, kde sa vyjadrovala verejnosť a celkovo sa potom aj zaštiťoval týmto, týmto prieskumom. Ja by som iba povedal, ale teda by som rád pripomenul, čo na tento návrh povedalo ministerstvo financií, budem citovať. "Títo ľudia potrebujú odborné poradenstvo, zvyšovanie kvalifikácie a intenzívnu podporu hneď po registrácii na úrade práce. Navrhované opatrenia, ak nebudú sprevádzané systémovou reformou služieb zamestnanosti a zameraním na včasnú identifikáciu rizikových uchádzačov, pravdepodobne nepovedú k zvýšeniu zamestnanosti a zamestnateľnosti. Naopak, môžu len penalizovať osoby, ktoré čelia vážnym sociálnym a ekonomickým rizikám." Tento návrh necieli na to, aby sa prispelo do štátneho rozpočtu, a teraz sa môžme baviť o tom, že či to nie je nejaký ideologický alebo teda politický návrh, ktorý má iba posilniť naratív o tom, že Rómovia žijú z našich daní. Môžme sa o tom baviť. Z môjho pohľadu tento návrh tým, že ho kritizovali mnohí, či to bola už KBS-ka, Konferencia biskupov Slovenska, alebo potom aj Konfederácia odborových zväzov s významnými pripomienkami, a sú to organizácie alebo teda inštitúcie, ktoré rozumejú politikám, ktoré majú priviesť tých najchudobnejších do, na pracovný trh. Ja sám pochádzam z tejto komunity a viem, akým problémom čelia títo ľudia, ktorí sa častokrát vlastne hlásia do zamestnania a 70 % zo všetkých tých, ktorí sú dnes v hmotnej núdzi, sú v kraji Prešovskom, Košickom a Banskobystrickom. A keď si zoberieme, že koľko pracovných ponúk je v týchto krajoch, tak, dámy a páni, 1 500 pracovných ponúk pre pomocných a nekvalifikovaných pracovníkov, ak k tomu pridáme aj operátorov strojov, načo by sa mnohí museli preškoliť, prídeme k číslu okolo 5-tisíc na desiatky tisíc poberateľov príspevku v hmotnej núdzi. Tento problém, alebo tento návrh nerieši tento, nerieši vlastne vytváranie pracovných pozícií. Ani umelo vytvorené pracovné pozície cez eurofondy, kde sa avizovalo, že tí ľudia, ktorí poberajú dávku, bude im ponúknuté, bude im ponúknutá práca pri čistení riek alebo výsadbe nejakých stromčekov okolo osád. Nebláznime! Tieto eurofondy raz skončia a pri tom všetkom, keď Amerika nám tu vlastne avizuje 25-percentné clá, príde o robotu ďalších 20-tisíc ľudí, to aj im dáme čistiť rieky, aj oni budú vysádzať tie stromčeky? A keď sme pri tých stromčekoch, tak aj tento plán, keď sa má vlastne vysádzať, majú vysádzať tieto stromčeky okolo osád, tak ten plán, ktorý tu v minulosti prezentovali, tu ľudia sedeli z Kotlebovej strany alebo z Republiky, že najlepšie by bolo, aby títo ľudia žili niekde v lese a tak ďalej. A toto je plán, vybudovať, ak teda nežijú Romáci, Rómovia v lese, tak vybudujme les okolo osady, aby žili ako zvieratá v lese. Nebláznime! Dámy a páni, títo ľudia, ktorí aj žiadajú o prácu, a sám som toho príkladom, keď som skončil strednú školu a chcel som nejakú brigádu, tak som volal na jedno číslo, konkrétnu brigádu, cez telefón v pohode, potom, keď som prišiel na pohovor, tak iba kvôli tomu, že som Róm, pritom som bol jedným z troch uchádzačov, spĺňal som kritériá, nebol som vybraný. A dnes 50 %, tak ako povedala, myslím, že kolegyňa Kosová alebo pani Petrík, teraz neviem, to je jedno, 50 % uchádzačov z rómskej komunity neprejdú pohovorom alebo teda po telefonickom pohovore iba kvôli tomu, že počujú, že má rómske priezvisko a následne potom, keď prídu na pohovor, tak tie šance sú ešte viac mizivejšie len kvôli tomu, že ten človek nosí inú farbu pleti ako ten správny, ktorý by tú pozíciu získal. Dodnes existujú inzeráty, či na Bazoši, ale kade tade po tých stránkach, ktoré ponúkajú prácu, že Rómovia nereagovať, Rómov neprijímame. Tak mi povedzte, pán minister, ako chcete vlastne zo dňa na deň zaktivizovať aj tých pracovníkov na úrade práce, ktorí doteraz nevedeli aktivizovať tých uchádzačov, ktorí sú na úrade práce, keď nie je ešte účinný ten zákon. Včera preňho nemala prácu tá úradníčka, ale zajtra tým pádom, ak bude účinný tento zákon, tak už bude mať pre neho prácu? Akým spôsobom? A kde? Ako presvedčíte tých rasistických podnikateľov, zamestnávateľov, ktorí naozaj nechcú brať Rómov do práce? A tento návrh o tom nerozpráva. Mňa naozaj mrzí, že splnomocnenec vlády pre rómske komunity ako najväčší obhajovateľ, možno ani vy tak neobhajujete ten návrh zákona ako on. On sa postaví na tlačovku a začne tam lóve, lóve splietať. Vy ste si to urobili tú politickú prácu geniálne. Rok ste o nej rozprávali, manipulatívny prieskum verejnej mienky, s ním sa zakrývate, ministerstvo financií hovorí, že nepomôže tento návrh zákona štátnemu rozpočtu ani tým ľuďom, každopádne napriek tomu tu tento návrh je a je veľká pravdepodobnosť, že tento návrh týmto plénom prejde, lebo koalícia má zhodu. Pri tých clách, keď sme sa bavili o tom, že Amerika nám tu zavádza 25-percentné clá, tak 20-tisíc ľudí má prísť o prácu. A pri tom všetkom, keď títo ľudia vlastne prídu o tú robotu a budú uchádzačmi na úrade práce, sa bavme o tom, že aký významný zamestnávateľ by mohol prísť na Slovensko v čase, kedy tu máme 23-percentnú daň, transakčná daň a tak ďalej, a pri tom všetkom, keď máme v Košickom, Banskobystrickom a Prešovskom kraji najviac poberačov sociálnych dávok alebo teda dávok v hmotnej núdzi, akého významného zamestnávateľa tam prinesiete? A nehovorte mi, že cez eurofondy vy dokážete tam zamestnať 70 % ľudí, ktorí sú z týchto krajov. Ani čistenie riek, ani výsadba týchto stromčekov, na ktoré ide 60 mil. eur, a tomu sa chcem povenovať v najbližšej dobe, tomu nepomôžu. A vy dobre viete, pán minister, predkladali ste tu návrhy zákonov, ktoré vám prechádzali plénom, že všetci hlasovali za to. Aj ja som zahlasoval a za niektoré. A vy ste náchylný k tomu, aby ste počúvali. Však napokon aj pri tom trinástom dôchodku, keď ste predkladali, myslím, minulý rok v zime, ste boli náchylný počúvať a vypočuli ste naše pripomienky, že ste nedali 150, ale 300 eur aj kvôli tomu, že ste počúvali mňa alebo Igora Matoviča, ktorý vám hovoril, že pridajte tým dôchodcom, a vy ste pridali. Pán minister, nie je hanba urobiť krok späť a v tomto prípade vás o to žiadam ako príslušník rómskej komunity, ktorý vie, čím tí ľudia, čím vlastne budú prechádzať títo ľudia, ktorí sú naozaj skúšaní chudobou, ktorí prechádzajú generačnou chudobou, a čo vlastne urobí tento návrh zákona, ak prejde. Nie je hanbou naozaj urobiť krok späť. Som zvedavý naozaj, akého významného zamestnávateľa alebo teda, áno, investora prinesiete do týchto krajov, aby ponúkli prácu všetkým tým, ktorí o tú prácu majú záujem, lebo dnes, keď prídete do osady a opýtate sa tých ľudí, čo potrebujú, tak povedia, že chcú prácu. A keď prídete cez deň do tej osady, tak verte, že tam nenájdete ani jedného chlapa, lebo všetci robia niekde po fuškách načierno, a uvidíte tam iba ženy. A toto je obrovský problém, ktorý takisto tento návrh zákona nerieši. Keby ste predložili tu návrh zákona, ktorý by riešil tieto faktory, ktoré by dokázali zamestnať legálne týchto ľudí, tak verte, že by som vám ho podporil, ale v tomto prípade, ak idete cielene po tom, aby ste ochudobnili ešte tých najchudobnejších, tak tento návrh určite z nášho klubu nikto nepodporí. Veľmi pekne ďakujem.